Федерико Гарсия Лорка
Касида за клоните

Превод от испански: Живка Балтаджиева, —

chitanka.info

В горичката на Тамарит

оловни кучета се спущат

да видят клоните й голи

как кършат се от само себе си.

А ябълката в Тамарит,

не в плод, в ридания отпада.

Славей въздишките гаси,

един фазан в прах ги заравя.

Но клоните й не тъжат,

че като нас — не предусещат.

Дъжда не мислят, сладко спят,

тъй, сякаш пънове могъщи.

И във вода до коленете

две падинки очакват есен.

Смрачаването, с крачка слонска,

стебла и клони там размазва.

В горичката на Тамарит

деца с лица невнятни чакат

да видят клоните им голи

Как кършат се от само себе си.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.